**Osta.ee** on Eesti suurim online kauplemiskeskkond, mis alustas eraisikute kasutatud esemete oksjonikeskkonnana. Tänaseks tegutseb keskkonnas ka üle 800 e-poe ning umbes 2/3 tehingutest on just ettevõtjate müügid. Lehte külastab igal nädalal umbes 200 000 inimest kes kokku vaatavad osta.ee lehekülgi nädalas üle 10 miljoni korra. Firma enesetutvustuse järgi on külastusi "igal tööpäeval üle 800 000". 

Registreeritud ning autenditud kasutajaid on 2015. aasta novembri seisuga üle 284 000 ning igas kuus lisatakse keskkonda rohkem kui miljon uut müügipakkumist.

Omanikud
--------

Saiti haldas kuni 2015. aastani Consolidated Auctions (CA), mille asutas 1999. aastal Rain Lõhmus. 2001 müüdi kolmandik ettevõttest Lattelekomile. 2003. aastal ostis CV Keskus Lattelekomilt osaluse tagasi ja avas täiesti uue oksjonikeskkonna[*viide?*]. Reorganiseerimiste järel on firma omanikuks saanud OÜ Moonfish Media, kellele kuulub ka kinnisvarakeskkond kv.ee. Moonfish Media omanik on omakorda Hollandi firma MIH Allegro BV. 2010. aastal kontrollisid Moonfish Mediat Eesti ärimehed Raivo Hein ja Erko Kundla ning LHV Pank. Toona kuulusid firmale ka kinnisvaraportaali kv.ee haldav ettevõte Diginet OÜ ja kuulutusteportaali Hydra.ee majandav Astarte Invest OÜ.

Majandusnäitajad
----------------

2010. aastal sai OÜ Consolidated Auctions puhaskasumit 4,2 miljonit Eesti krooni - kolm korda rohkem kui 2009. aastal. Müügitulu kerkis 17 protsenti, 11 miljoni kroonini. Firmas töötas keskmiselt kuus inimest, programmeerimistööd ja muud tugiteenused osteti sisse. 2009. aastal oli ettevõtte käive 9,43 miljonit krooni ja kasum 1,3 miljonit krooni, 2008. aastal müügitulu 10,31 miljonit ja puhaskasum 5,37 miljonit krooni.

Internetiväline tegevus
-----------------------

Reklaami eesmärgil on Osta.ee korraldanud ka internetiväliseid laatu.

Turvalisus
----------

Sarnaselt teiste ostu-müügiportaalidega on ka Osta.ee-s esinenud pettureid. Pettuste vastu võitlemiseks on portaalis rakendatud turvameetmeid alates elektroonsetest ostu-müügilepingutest ja lõpetades deposiitkontodega, kust müüja saab raha kätte alles päras ostja kinnitust kauba kättesaamise kohta. Kasutaja peab autentima ennast Eesti isikukoodi alusel ID-kaardiga või internetipanga kaudu, erinevalt portaali algusaegadest ei saa autentimata kasutajad ka foorumis küsimusi esitada.

Nn Nigeeria kirjade taolised pakkumised üldjuhul eemaldatakse, ostjatel soovitatakse enesekaitseks kasutada deposiitmakseid. Portaali kasutustingimustes on kehtestatud leppetrahvid oksjonitingimuste rikkumise eest, sh juhuks, kui üks osapooltest esitab pretensiooni katkenud oksjoniga seotud kulude kohta.

Kurioosumid
-----------

Aeg-ajalt on Osta.ee pälvinud ajakirjanduse tähelepanu, kui oksjonitel on müüdud ebatavalisi kaupu või teenuseid, näiteks inimkolpa, kasepuust arvutituge, jalgu, võlanõudeid või kohtinguid. 2010. aasta detsembris tekitas furoori pakkumine osta ära Tallinna-lähedane lumehang. Hang läks müügiks 400 Eesti krooni eest.

Vaata ka
--------

* soov.ee

Viited
------

1. ↑  metrix.ee (vaadatud 04.03.2016)
2. 1 2 3  "Firmast" Osta.ee saidil (vaadatud 25. septembril 2012)
3. ↑  "Arhiivikoopia". Originaali arhiivikoopia seisuga 17. juuni 2016. Vaadatud 19. mail 2016.`{{netiviide}}`: CS1 hooldus: arhiivikoopia kasutusel pealkirjana (link)
4. 1 2  "Osta.ee portaali omaniku kasum kasvas 2010. aastal kolm korda"[*alaline kõdulink*] Delfi, 30. märts 2012
5. 1 2  "Osta.ee teenis omanikele üle miljoni kasumit" Delfi, 29. juuni 2010
6. ↑  Inno Tähismaa "Osta.ee laat meelitas kohale kevadisest rohkem müüjaid" Võrumaa Teataja, 18. september 2012
7. ↑  "Tarbijad kaebavad portaalides osta.ee ja okidoki.ee pettasaamise üle" Maaleht, 12. jaanuar 2010
8. ↑  Riina Kallas "Raist: petturitel Osta.ee-sse asja pole" Delfi, 11. mai 2012
9. ↑  "Osta.ee hoiatab taas Nigeeria petuskeemi eest" Postimees, 17.02.2009
10. ↑  "Noorukid said osta.ee’lt kopsaka trahvi" Postimees, 03.02.2010
11. ↑  "Osta.ee-s veel mõned tunnid müügil inimkolp! Kiirustage, seltsimehed!" Delfi, 21. mai 2012
12. ↑  "FOTOD: Fantaasial pole piire: osta.ee-s on müügil arvutitugi Pärnu moodi" Delfi, 2. detsember 2011
13. ↑  "Kõik müügiks: jalaoksjon Osta.ee's" Postimees, 18.02.2009
14. ↑  Riina Kallas "Internetist saab osta endale võla kaela" Delfi, 31. mai 2012
15. ↑  Berit-Helena Lamp "Kohtingu oksjon lõi Osta.ee kõik rekordid" Postimees, 16.02.2009
16. ↑  ""Pealtnägija": internetis levib enesemüük" ERR, 10.02.2009
17. ↑  "Leidlik müügikuulutus: osta suur lumehang ära!" Delfi, 14. detsember 2010
18. ↑  "Jõulukingiks lumehang?" Postimees, 14.12.2010
19. ↑  "Mis hinnaga läheb kaubaks Eesti kuulsaim lumehang?" Postimees, 18.12.2010
20. ↑  "Staarlumehang osteti 400 krooni eest" Postimees, 19.12.2010

Välislingid
-----------

* Osta.ee